Komission kertomus neuvostolle ja Euroopan parlamentille - Euroopan komission ensimmäinen vuosikertomus Macaon erityishallintoalueesta

1. Johdanto

2. "Yksi maa, kaksi järjestelmää" -periaatteen soveltaminen

3. Hallintoelinten perustaminen ja mukauttaminen

4. Taloudellinen ja yhteiskunnallinen tilanne

5. Euroopan unionin ja Macaon väliset suhteet

6. Päätelmät

MACAO: VUOSIKERTOMUS 2000

1. Johdanto

Komissio esitti marraskuussa 1999, ennen Macaon hallinnon palauttamista Kiinalle, neuvostolle tiedonannon [1] "Euroopan unioni ja Macao: suhteet vuoden 2000 jälkeen". Tiedonannossa komissio esittelee politiikkaa, jota se harjoittaa Kiinan kansantasavallalle kuuluvaa Macaon erityishallintoaluetta kohtaan. Komissio pyrkii näin edistämään Macaon ja Euroopan unionin suhteita yhdessä Macaon erityishallintoalueen hallituksen kanssa. Neuvosto oli tyytyväinen tiedonantoon ja hyväksyi sen joulukuussa 1999, ja Euroopan parlamentti antoi oman mietintönsä komission tiedonannosta vuoden 2001 alussa.

[1] KOM(1999) 484 lopullinen.

Näissä Euroopan unionin kolmessa tärkeimmässä toimielimessä Macaon tulevaisuuteen kiinnitetään siis erittäin paljon huomiota. Euroopan ja Macaon väliset perinteiset yhteydet, yhteiset arvot sekä samankaltainen suhtautuminen edistykseen ja kehitykseen varmistavat, että Macao on jatkossakin keskeisenä välittäjänä Euroopan unionin ja Kiinan kansantasavallan yhteyksissä monilla aloilla.

Vuotuinen kertomus Macaon erityishallintoalueesta on osoitus siitä, että komissio on kiinnostunut Macaon erityishallintoalueen kehityksestä. Tämä on ensimmäinen vuosikertomus.

2. "Yksi maa, kaksi järjestelmää" -periaatteen soveltaminen

Macaon erityishallintoalue perustettiin 20. syyskuuta 1999, ja "yksi maa, kaksi järjestelmää" -periaatetta on noudatettu tarkasti sen jälkeen.

Macaon erityishallintoalueen hallitus pyrkii säilyttämään Macaon hallinnon, talouden ja yhteiskunnan erityispiirteet. Macaon erityishallintoalueen omat hallintoelimet luotiin perustuslain määräysten mukaisesti, ja itsehallinnon sinetöi lopullisesti ylimmän muutoksenhakutuomioistuimen perustaminen.

Vapaasatamana Macao on noudattanut markkinatalouden periaatteita, vaikka taloutta hallitsevatkin matkailuala ja uhkapelit. Mainittakoon, että Kiinan presidentti Jiang Zemin ilmoitti saavuttuaan juhlimaan suvereniteetin siirtymisen vuosipäivää, ettei kiinalaisten yritysten annettaisi sijoittaa tai muuten osallistua Macaon uhkapelitoimintaan.

Macao on sosiaalisesti ja kulttuurisesti avoin ja monipuolinen kaupunki. Macaon erityishallintoalueen hallitus haluaa säilyttää alueelle ominaiset perinteet, jotka ovat peräisin kiinalaisesta ja latinalaisesta kulttuurista, ja aikoo tehdä Macaosta sillan Kiinan mantereen ja Euroopan unionin sekä muiden maiden välillä niin talous- kuin kulttuurialallakin.

"Yksi maa, kaksi järjestelmää" -periaatteeseen liittyen mainittakoon, että Portugali oli ensimmäinen maa, joka lakkautti kuolemanrangaistuksen. Vaikka Kiina jatkaa kuolemanrangaistuksen käyttämistä, Macaossa ei ole pantu vuoden 1867 jälkeen täytäntöön yhtään kuolemanrangaistusta.

Macaon erityishallintoalue on ollut kansainvälisesti toimelias perustuslain sallimissa rajoissa. Esimerkkinä mainittakoon, että Macao sai omia radiotaajuuksia kansainväliseltä teleliitolta ja että se on osallistunut Maailman postiliiton toimintaan. Portugalin kanssa Macao on tehnyt sopimuksen yhteistyöstä oikeudellisissa asioissa ja Pakistanin kanssa sopimuksen siviili-ilmailusta. Lisäksi Macao on antanut Beijingin asianomaisille viranomaisille kertomuksen kaikkinaisen rotusyrjinnän poistamista koskevan kansainvälisen yleissopimuksen täytäntöönpanosta.

Aloitettuaan tehtävänsä Macaon erityishallintoalueen hallituksen päämies Edmund Ho on käynyt virallisella vierailulla Portugalissa, Ranskassa, Singaporessa ja Japanissa. Hän tekee virallisen vierailun Euroopan yhteisöjen komissioon vuonna 2001.

3. Hallintoelinten perustaminen ja mukauttaminen

Macaon erityishallintoalueen ensimmäinen vuosi on kulunut pääasiassa hallintoelinten mukauttamisessa ja perustamisessa. Vaikka monet portugalilaiset virkamiehet lähtivätkin maasta ja vaikka useimmilla alueen korkeilla virkamiehillä ei ole korkean tason hallintokokemusta, Macaon erityishallintoalueen hallitus sai luotua tarvittavat elimet asianmukaisesti.

Macaon kolme tärkeintä elintä eli hallitus, lainsäädäntöelin ja oikeuslaitos ovat ponnistelleet kovasti sopeutuakseen erityishallintoalueen perustamisen edellyttämiin muutoksiin.

- Hallitus

Macaon hallitus onnistui perustamaan ja mukauttamaan Macaon hallintoelimet tehokkaasti erityishallintoalueen tarpeisiin.

Macaon erityishallintoalueen hallitusta koottaessa viiden ministerin osalta tehtiin joitakin muutoksia heidän vastuualueisiinsa seuraavilla aloilla: hallinto- ja oikeusasiat, talous- ja rahoitusasiat, turvallisuusasiat, sosiaali- ja kulttuuriasiat sekä liikenne ja julkiset rakennushankkeet. Vastuualueiden muuttamisen lisäksi hallituksen oli tutkittava uusien elinten kuten tullihallinnon ja tilintarkastusviraston perustamista. Rikospoliisi ja siviilipoliisi yhdistettiin, ja korruption torjunnasta vastaavan toimiston tehtäviä laajennettiin.

Lisäksi hallitus päätti parantaa hallinnon ja virkamiesten tehokkuutta ja tasoa lisäämällä koulutusta (Macao teki tähän liittyvän sopimuksen Singaporen kanssa) ja luomalla virkamiehille raportointijärjestelmän (mallina Australiassa käytössä oleva järjestelmä). Hallitus myös yksinkertaisti hallinnollisia toimenpiteitä ja menettelytapoja sekä loi kansalaisille järjestelmän, jonka avulla he voivat vedota hallintoviranomaisiin. Lisäksi hallitus päätti aloittaa hallintojärjestelmän uudistamisen vuonna 2001.

- Lainsäädäntöelin

Macaon erityishallintoalueen ensimmäinen lainsäädäntöelin perustettiin vuonna 1999 kahdeksi vuodeksi. Perustamisensa jälkeen elin on puheenjohtajansa Susanna Choun johdolla tehnyt huomattavaa lainsäädännöllistä työtä sekä antanut joitakin sen omia työmenetelmiä koskevia asetuksia. Vuoden 2000 aikana lainsäädäntöelin on käynyt poliittisia keskusteluja hallituksen työohjelman esittelystä maaliskuussa vuoden 2000 osalta ja marraskuussa vuoden 2001 osalta. Lainsäädäntöelin oli antanut vuoden 2000 loppuun mennessä 23 lakia, joista kolme tehtiin parlamentin jäsenen ehdotuksesta ja 19 hallituksen ehdotuksesta. Näihin sisältyi ehdotukset notaareja koskevan lain ja kaupparekisterilain muuttamisesta. Erityishallintoalueen perustamista koskevan lainsäädännön lisäksi lainsäädäntöelin antoi luonnokset vuosien 2000 ja 2001 talousarvioiksi. Lisäksi se antoi vuoden 2001 yleisvaaleja silmällä pitäen lain äänioikeutettujen kirjautumisesta vaaliluetteloon ja ryhtyi tarkastelemaan hallituksen esittämää luonnosta vaalilaiksi.

Lopuksi lainsäädäntöelin antoi omaa työjärjestystään koskevien sääntöjen lisäksi säännöksiä kysymysten esittämisen aikataulusta, kuulemisesta ja kansalaisille tarjottavista palveluista.

- Oikeuslaitos

Macaon erityishallintoalueen perustamisen jälkeen perustettu ylin muutoksenhakutuomioistuin muutti oikeuslaitosta siten, että se muodostuu ensimmäisen oikeusasteen tuomioistuimesta, muutoksenhakutuomioistuimesta ja ylimmästä muutoksenhakutuomioistuimesta. Avoimia tuomarinvirkoja oli yhteensä 28, mutta ainoastaan 23 virkaa oli täytetty vuoden 2000 lopussa. Syyttäjänvirastossa toimii 23 syyttäjää, ja kokoonpano on seuraava: valtakunnansyyttäjä, kuusi apulaisvaltakunnansyyttäjää ja 16 syyttäjää. Portugalilaisten tuomareiden poistuttua oikeuslaitoksessa ei ole kokeneita tuomareita. Vaatimus kiinan kielen käyttämisestä oikeudessa on vähitellen aiheuttanut lisätyötä oikeuslaitokselle, jonka voimavarat ovat rajalliset. Tästä huolimatta tuomioistuimet antoivat useita tuomioita vuonna 2000 ja saivat purettua edellisiltä vuosilta kertyneiden tapausten sumaa.

4. Taloudellinen ja yhteiskunnallinen tilanne

- Lievää elpymistä

Toisin kuin muiden seudun maiden ja hallintoalueiden taloudet, Macaon talous heikkeni jo paljon ennen vuonna 1997 tapahtunutta Aasian rahoituskriisiä, mikä johtui kiinteistömarkkinoiden korjausliikkeestä ja heikosta kotimaisesta kysynnästä. Macaon bruttokansantuote oli negatiivinen neljänä peräkkäisenä vuonna (1996-1999). Vuonna 2000 havaittiin lievää elpymistä, mikä oli ulkoisen kysynnän ansiota. Macaon talouden kohentumiseen vaikuttivat eniten matkailuala ja vienti. Myös lähialueiden kuten Hongkongin ja Pearl River -joen suiston talouksien elpyminen sekä rikollisuuden huomattava vähentyminen vaikuttivat Macaon talouden parantumiseen. Bruttokansantuotteen reaalikasvun arvioidaan olleen 4,6 prosenttia vuonna 2000.

Macao on säilyttänyt asemansa vapaasatamana ja on vapautettu kaikista Kiinan kansantasavallan keskushallinnon asettamista veroista. Macaon erityishallintoalueen hallitus on jatkanut toimintaa sillä periaatteella, että erityishallintoalueen resurssien jakautuminen ja täten myös Macaon talouden kehitys määräytyvät vapaiden ja avoimien markkinoiden kautta.

- Parantunut ulkoinen kysyntä tuki kasvua

Taloudellisen tilanteen parantuminen oli pääasiassa matkailualan ja kaupan elpymisen ansiota. Matkailualan osuus Macaon bruttokansantuotteesta oli 40 prosenttia vuonna 1999, ja noin 30 prosenttia koko alueen työvoimasta työskenteli matkailualalla. Matkailuala on myös merkittävin ulkomaisen valuutan tuoja. Vuonna 2000 vierailijoita rekisteröitiin 23 prosenttia enemmän kuin vuonna 1999, ja historiallinen yhdeksän miljoonan vierailijan ennätys ylittyi. Kävijämäärän lisääntyminen lisäsi myös matkailuun liittyvien talouden alojen ja uhkapelin kasvua.

Tavaroiden vienti, tekstiilit ja kengät mukaan lukien, lisääntyi 15,9 prosenttia vuonna 2000 (yhteensä 20,38 miljardia patacasia), kun vuonna 1999 kasvua oli vastaavasti ollut vain 2,9 prosenttia. Toisaalta tavaroiden tuontikin lisääntyi 11 prosenttia vuonna 2000 (yhteensä 18,1 miljardia patacasia [2]). Kaupan ylijäämä lisääntyi huomattavasti (78,4 prosenttia 2,28 miljardiin patacasiin).

[2] Keskimääräinen valuuttakurssi vuonna 2000: 1 euro = 7,4183 patacasia.

Euroopan unioni oli Macaon toiseksi tärkein vientimarkkina. Euroopan unioniin suuntautuneen viennin osuus oli 28,4 prosenttia kokonaisviennistä ja oli arvoltaan 5,79 miljardia patacasia. Eniten vientiä oli Yhdysvaltoihin (48,3 prosenttia). Euroopan unionin jälkeen seuraavaksi eniten tavaroita vietiin Kiinaan (10,2 prosenttia) ja Hongkongiin (6,5 prosenttia). Euroopan unioni vastasi kolmanneksi suurinta osaa tuonnista, ja sen osuus kokonaistuonnista oli 9,6 prosenttia. Euroopasta peräisin olevan tuonnin arvo oli 1,73 miljardia patacasia vuonna 2000. Kiina oli merkittävin tuoja, ja Kiinasta peräisin olevan tuonnin osuus kokonaistuonnista oli 41 prosenttia. Hongkong oli toiseksi merkittävin tuoja (15,2 prosenttia).

- Vähittäinen vapauttaminen

Macaon erityishallintoalueen hallitus on täysin tietoinen siitä, että talouden rajallisen koon vuoksi ympäröivien seutujen ja alueiden tilanne vaikuttaa erittäin paljon Macaon talouteen. Hallitus on ottanut yleiseksi käytännöksi nykyisen talouspohjan lujittamisen, jotta varmistetaan vakaa kehitys ja julkisen talouden hoidon kurinalaisuus, koska hallituksella ei ole riittävästi varoja infrastruktuurin laajamittaiseen kehittämiseen. Macaon erityishallintoalueen hallituksen on myös kerättävä vararahastoa tulevaisuuden varalle.

Hallituksen päämies ilmoitti hallituksen vuoden 2001 ohjelmaa koskeneessa puheessaan, että uhkapelialaan sovellettavaa yhden luvan järjestelmää tarkastellaan uudelleen järjestelmän voimassaolon päättyessä vuoden 2001 lopussa. Nykyisessä järjestelyssä luvanhaltija (Sociedade de Turismo e Diversoes de Macau, STDM) on ollut Macaon ainoa kasinoalan toimija vuodesta 1962. Macaon bruttokansantuotteesta uhkapelialan osuus on noin kolmasosa, ja hallituksen tuloista noin 55 prosenttia tuli uhkapeleistä vuosina 1996-1999. Uhkapelialan merkitystä Macaon taloudelle ei pitäisi aliarvioida, ei itsessään, saati välillisesti matkailun kautta saatavien tulojen kannalta. Tästä syystä hallitus aikookin edetä varovaisesti tätä alaa koskevissa uudistuksissa. Hallitus on aloittanut tutkimuksen erilaisista luvanmyöntämismenettelyistä ja uhkapelialaa koskevista säännöksistä muualla, jotta saadaan selville, millaisia vaihtoehtoja on olemassa. Alan tulevaa kehitystä tutkimaan on asetettu erityinen toimikunta, jonka puheenjohtajana toimii hallituksen päämies.

Uhkapelialan ehdotetun vapauttamisen lisäksi hallitus on jo vapauttanut joitakin muita talouden aloja. Esimerkkinä mainittakoon, että hallitus myönsi toimiluvat kahdelle uudelle matkapuhelinoperaattorille, jotta luodaan kilpailua olemassa olevalle luvanhaltijalle. Internet- ja satelliittitelevisiopalvelut on myös vapautettu. Hallitus kuitenkin katsoo, ettei vielä ole aika laatia yleistä kilpailulainsäädäntöä.

- Työttömyys yhä runsasta

Taloudellisen tilanteen kohentumisesta huolimatta työttömyys on yhä ongelma niin taloudellisesti kuin yhteiskunnallisestikin katsottuna. Työvoimasta, joka koostuu noin 217 000 henkilöstä, on 14 300 työttömänä. Työttömyysaste oli vuoden 2000 kolmen viimeisen kuukauden aikana 6,6 prosenttia. Parannus on kuitenkin vain vähäinen, jos sitä verrataan alkuvuoteen, jolloin vastaava luku oli 6,7 prosenttia. Tilanne oli erityisen paha rakennusalalla, jolla työttömyys oli 17 prosenttia. Taiwanista työtä hakeneiden macaolaisten rakennustyöläisten paluu vain pahensi tilannetta, koska Macaossa ei toteutettu uusia julkisia rakennushankkeita.

Rakennusalan korkea työttömyys johti mielenosoituksiin toukokuussa ja heinäkuussa. Niiden seurauksena ja kotimaisten rakennustyöläisten vaatimuksesta hallitus suostui vähentämään muualta kotoisin olevien työntekijöiden määrää nykyisestä 28 000:sta 20 000:een. Sopimuksen noudattaminen tulee olemaan kuitenkin erittäin vaikeaa.

- Yleisen järjestyksen paraneminen

Macaon erityishallintoalueella yleinen järjestys on selvästi kohentunut viime aikoina, mihin on vaikuttanut Macaon erityishallintoalueen poliisivoimien lisäksi myös toimien koordinointi Macaon, Hongkongin ja Etelä-Kiinan poliisiviranomaisten kesken ja heidän välinen yhteistyö. Rikokset ja rikkomukset vähenivät vuoden 2000 loppuun mennessä 3,64 prosenttia vuoteen 1999 verrattuna. Vuonna 2000 murhia tehtiin 11, kun vuonna 1999 niitä oli tehty 40. Sieppaukset vähenivät vuoden 1999 yhteensä 20 tapauksesta kahdeksaan vuonna 2000. Tuhopolttoja tehtiin 82 vuonna 2000, kun vuonna 1999 niitä oli tehty 164.

Yleisen järjestyksen parantumista edisti myös se, että kuria lisättiin poliisivoimissa. Kansalaisille laadittiin valitusjärjestelmä poliisivoimia tai vankilaviranomaisia koskevien valitusten käsittelemiseksi. Macaon erityishallintoalueen hallitus on tietoinen siitä, että yleisen järjestyksen kohentaminen vie aikaa. Hallitus aikoo kehittää poliisivoimien laatua ja tehokkuutta koulutuksella ja luomalla poliisivoimiin vähitellen ryhmähenkeä. Myös tilojen ja varusteiden parantaminen on etusijalla hallituksen tulevissa toimissa.

5. Euroopan unionin ja Macaon väliset suhteet

Luovuttamista edeltäneet Euroopan unionin ja Macaon hyvät suhteet ovat jatkuneet ja syventyneet luovuttamisen jälkeen.

Euroopan komissio teki tammikuussa 2000 ministerineuvostolle ehdotuksen viisumivapauden myöntämisestä EU:hun matkustaville Macaon erityishallintoalueen passin haltijoille [3]. EU teki viime joulukuussa poliittisen periaatepäätöksen viisumivapauden myöntämisestä 13:n unionin jäsenvaltion alueelle matkustaville Macaon erityishallintoalueen passin haltijoille. Macaon erityishallintoalueen hallitus otti päätöksen tyytyväisenä vastaan. Kun Euroopan parlamentti ja neuvosto ovat hyväksyneet viisumivapautta koskevan päätöksen, sillä helpotetaan Macaon ja EU:n välistä matkustusta huomattavasti.

[3] Vuoden 2001 alkupuolella parlamentti ja ministerineuvosto hyväksyivät Euroopan komission ehdotuksen viisumivapauden myöntämisestä EU:hun matkustaville Macaon erityishallintoalueen passin haltijoille. Vapaus tuli voimaan 10. huhtikuuta 2001, ja Macaon erityishallintoalueen viranomaiset ottivat sen tyytyväisinä vastaan.

Suhteista Kiinaan vastaava Euroopan parlamentin valtuuskunta teki parlamentin jäsenen Per Gahrtonin johdolla virallisen vierailun Macaon erityishallintoalueelle marraskuun alussa vuonna 2000. Valtuuskunnan ottivat vastaan hallituksen päämies Edmund Ho ja lainsäädäntöelimen puheenjohtaja Susanna Chou. Valtuuskunta tapasi myös suurimman osan lainsäädäntöelimen jäsenistä, ja he keskustelivat "yksi maa, kaksi järjestelmää" -periaatteen toteuttamisesta.

Seitsemäs EU:n ja Macaon välisen yhteistyösopimuksen mukainen sekakomitean kokous pidettiin 30. kesäkuuta 2000 Brysselissä. Kokouksessa molemmat osapuolet saattoivat tarkastella komission tiedonannossa "Euroopan unioni ja Macao: suhteet vuoden 2000 jälkeen" esitettyjen suositusten noudattamista. Lisäksi kokouksessa vaihdettiin tietoja Macaon erityishallintoalueen siirtymäjärjestelyjen täytäntöönpanosta. Kokous oli hyvä keino edistää ja parantaa kahdenvälisiä suhteita niin kauppaan, talouteen kuin yhteistyöhönkin liittyvissä asioissa. Molemmat osapuolet tarkastelivat myös nykyisiä yhteistyöhankkeita ja uutta hanketta, joka koskee yhteistyötä oikeudellisissa asioissa.

EU:n ja Macaon kauppasuhteissa komissio arvostaa Macaon pitkää vapaakaupan perinnettä. Komissio on myös tyytyväinen siihen, että Macao on sitoutunut noudattamaan Maailman kauppajärjestön periaatteita ja että se tukee monenkeskistä kauppajärjestelmää.

Komissio on erittäin tyytyväinen siihen, että Macao pyrkii kehittämään teollis- ja tekijänoikeuksia koskevaa lainsäädäntöä. Komissio kuitenkin katsoo, että teollis- ja tekijänoikeuksia koskevan lainsäädännön täytäntöönpano on Macaon kannalta keskeinen kysymys, ja kehottaa Macaon viranomaisia jatkamaan ponnistuksiaan tässä asiassa.

6. Päätelmät

Kaiken kaikkiaan Macaon erityishallintoalueen kehitys on käynnistynyt hyvin.

Nyt ollaan vasta alussa. Tähän mennessä alueen politiikan johtaminen on ollut konsensukseen perustuvaa kuten ennenkin, ja Macaon kansalaiset ovat alkaneet osoittaa yhä enemmän kiinnostusta erityishallintoalueen poliittista ja julkista hallintoa kohtaan.

Talouden tilanne on kehittynyt hieman, mutta hallitus on täysin tietoinen siitä, että Macaon talouden perusta on suppea ja läheisistä alueista riippuvainen. Tästä syystä ja perustuslaissa edellytetyn julkisen talouden tasapainon saavuttamiseksi hallitus on omaksunut toistaiseksi vallitsevan tilan lujittamiseen tähtäävän linjan ja asteittaisen vapauttamisen sitten, kun olosuhteet ovat otolliset. Macaon kauppa- ja sijoitusjärjestelmä on yksi maailman avoimimmista.

Macaon erityishallintoalueen hallitus on onnistunut vähentämään rikollisuutta huomattavasti, mikä on vauhdittanut matkailua.

Macaon siirryttyä Kiinalle elämäntyyli on säilynyt perinteisenä ja moninaisena. Näyttää siltä, että Macao suhtautuu uuteen asemaansa rauhallisesti ja liiketaloudelliselta pohjalta. Macaon vakaa kehitys ja menestys tulevaisuudessa perustuu "yksi maa, kaksi järjestelmää" -periaatteen ja perustuslain sääntöjen noudattamiseen, aivan kuin Hongkongin erityishallintoalueenkin.

Komissio on yhä sitoutunut avustamaan Macaota mahdollisuuksien mukaan ja haluaa auttaa sitä kehittymään ja hyödyntämään kaikki voimavaransa. Komissio seuraa tiiviisti Macaon tapahtumia ja kiinnittää erityistä huomiota yhteisen julistuksen ja "yksi maa, kaksi järjestelmää" -periaatteen täysimääräiseen noudattamiseen.